Tibbiyot sohasida xususiy sektorni qoʻshimcha qoʻllab-quvvatlash chora-tadbirlari toʻgʻrisida
(decree, 2026-07-01)

Tibbiyot sohasida xususiy sektor ishtirokini kengaytirish, ularni har tomonlama qoʻllab-quvvatlash, investitsiya muhitini yaxshilash va sohaga zamonaviy boshqaruv usullari hamda ilgʻor texnologiyalarni joriy etish orqali tibbiy xizmatlar sifatini yanada oshirish maqsadida qaror qilaman: 1. Quyidagilar tibbiyot sohasida xususiy sektorni qoʻllab-quvvatlashning asosiy maqsadlari etib belgilansin: (a) xususiy sektorning tibbiy xizmatlar koʻrsatishdagi ulushini 2030-yilga qadar 30 foizga yetkazish; (b) sogʻliqni saqlash sohasida investitsiya va davlat-xususiy sheriklik (keyingi oʻrinlarda — DXSH) asosidagi istiqbolli loyihalarni amalga oshirish hamda investorlarga kompleks xizmat koʻrsatish; (v) hududlarda aholiga koʻrsatilayotgan tibbiy xizmatlar sifatini va qulayligini oshirish; (g) nodavlat tibbiyot tashkilotlarini qoʻshimcha qoʻllab-quvvatlash orqali tibbiy xizmatlar koʻrsatish koʻlamini kengaytirish. 2. 2026-yil 1-iyuldan boshlab: (a) nodavlat tibbiyot tashkilotlariga davlat tibbiy sugʻurtasi hamda litsenziya doirasida barcha yoʻnalishlarda bemorlarga Davlat budjeti mablagʻlari hisobidan tibbiy xizmatlarni koʻrsatishga ruxsat beriladi. Bunda davolash xarajatlari davlat va nodavlat tibbiyot tashkilotlari uchun yagona bazaviy narxlar asosida qoplab beriladi; (b) milliy akkreditatsiya yoki Sogʻliqni saqlashda sifat boʻyicha xalqaro jamiyati (ISQua) tomonidan akkreditatsiyadan oʻtkazilgan tashkilotlarning akkreditatsiyasidan (keyingi oʻrinlarda — xalqaro akkreditatsiya) oʻtgan tibbiyot tashkilotlari uchun bemorlarni Davlat budjeti mablagʻlari hisobidan davolash boʻyicha Davlat tibbiy sugʻurtasi jamgʻarmasi (keyingi oʻrinlarda — Jamgʻarma) bilan shartnoma tuzishda Sogʻliqni saqlash vazirligi ekspert komissiyasining xulosasini olish talabi bekor qilinadi; (v) Jamgʻarmaga ajratilgan mablagʻlar doirasida bemorlarga tibbiyot tashkilotlarida ixtisoslashtirilgan ambulator tibbiy xizmatlar koʻrsatish va jarrohlik amaliyotlarini oʻtkazish uchun yoʻllanma berish tartibi joriy etiladi; (g) bemorlarga tibbiy yordam koʻrsatish uchun Davlat budjetidan ajratilgan mablagʻlarni tibbiyot tashkilotlari kesimida taqsimlash amaliyoti bekor qilinadi hamda kasalliklar yoʻnalishlari kesimida oylik mablagʻlar hajmini belgilash tartibi joriy qilinadi; (d) tibbiyot tashkilotlari tomonidan tibbiy faoliyat uchun litsenziya talablari va shartlari buzilgan taqdirda, litsenziyaning amal qilishini faqat bunday buzilishlarga yoʻl qoʻyilgan tibbiy ixtisoslik turi qismida toʻxtatib turish amaliyoti yoʻlga qoʻyiladi; (j) tugʻuruqni qabul qilish yoʻnalishida tibbiyot tashkilotlarini tashkil etishda bakteriologik laboratoriya xizmatlarini autsorsing asosida yoʻlga qoʻyishga ruxsat beriladi. 3. Milliy yoki xalqaro akkreditatsiyadan oʻtgan nodavlat tibbiyot tashkilotlariga 2027-yil 1-maydan boshlab qonunchilik hujjatlarida belgilangan tartib asosida transplantatsiya amaliyoti bilan shugʻullanishga ruxsat berilsin. Bunda: (a) nodavlat tibbiyot tashkilotlari tomonidan qonunchilik hujjatlarida belgilangan inson aʼzolari va (yoki) toʻqimalarini transplantatsiya qilish tartibiga rioya etilishi tibbiy faoliyat uchun litsenziya talab va shartlari etib belgilanadi; (b) nodavlat tibbiyot tashkilotlarining inson aʼzolari va (yoki) toʻqimalarini transplantatsiya qilish bilan bogʻliq faoliyati “xavfni tahlil qilish” tizimi orqali xavfi yuqori koʻrsatkichga ega faoliyat hisoblanadi; (v) nodavlat tibbiyot tashkilotlari tomonidan transplantatsiya amaliyoti amalga oshirilgan bemorlar va donorlar toʻgʻrisidagi maʼlumotlar majburiy tartibda Sogʻliqni saqlash vazirligiga muntazam taqdim etib boriladi; (g) Sogʻliqni saqlash vazirligi tomonidan: (i) transplantatsiya amaliyotini oʻtkazuvchi tibbiyot tashkilotining laboratoriyasi yoki autsorsing asosida respublikadagi boshqa laboratoriyalarda molekulyar-genetik tekshiruvlarni amalga oshirish boʻyicha talablar belgilanadi hamda transplantatsiya amaliyotini oʻtkazish uchun zarur boʻlgan majburiy tahlillar roʻyxati tasdiqlanadi; (ii) Iqtisodiyot va moliya vazirligi bilan birgalikda har yili Davlat budjeti parametrlarini shakllantirishda bemorlarni zarur dori vositalari bilan taʼminlash inobatga olinadi; (iii) transplantatsiya jarrohlik amaliyoti oʻtkazilgandan soʻng bemorlarni reabilitatsiya qilish tartibi ishlab chiqiladi. Bunda nodavlat tibbiyot tashkilotining reabilitatsiya muddati davomida javobgarligi, shuningdek, bemorlarning hayoti va sogʻligʻiga yetkazilgan zarar uchun kompensatsiya toʻlab berish masalalari belgilanadi. 4. Sogʻliqni saqlash vazirligi huzuridagi Farmatsevtika tarmogʻini rivojlantirish agentligi Tibbiyot va farmatsevtika tarmogʻini rivojlantirish agentligi (keyingi oʻrinlarda — Agentlik) etib qayta nomlansin. 5. 2026-yil 1-sentabrdan boshlab Agentlikka quyidagi qoʻshimcha vazifalar yuklatilsin: (a) nodavlat tibbiyot tashkilotlari tarmogʻini rivojlantirish, ularning sogʻliqni saqlash tizimiga integratsiyasini taʼminlash, ilgʻor tibbiy texnologiyalarni joriy etish borasida ularni qoʻllab-quvvatlash; (b) tibbiyot tashkilotlari faoliyatini samarali tashkil etish uchun toʻgʻridan-toʻgʻri xorijiy va mahalliy investitsiyalar (keyingi oʻrinlarda — investitsiya)ni jalb etish, DXSH va investitsiya loyihalarini amalga oshirishga koʻmaklashish; (v) davlat tibbiyot tashkilotlarini strategik rivojlanish dasturlari asosida boshqaruvga berishda ishtirok etish; (g) sogʻliqni saqlash tizimida “yagona darcha” tamoyili asosida mahalliy va xorijiy investorlarga konsalting va boshqa xizmatlar koʻrsatilishini taʼminlash; (d) sogʻliqni saqlash tizimini tashkil etishning master rejasini ishlab chiqishga va uni takomillashtirib borishga koʻmaklashish. 6. Agentlik taʼsischiligida aksiyadorlik jamiyati shaklidagi “Health Invest” kompaniyasi (keyingi oʻrinlarda — Kompaniya) tashkil etilsin. 7. Quyidagilar: (a) “Health Invest” kompaniyasi faoliyatining asosiy yoʻnalishlari 1-ilovaga muvofiq; (b) Davlat ishtirokidagi tibbiyot tashkilotlarini tashkil etish hamda ularning faoliyatini takomillashtirishning asosiy mexanizmlari 2-ilovaga muvofiq tasdiqlansin. 8. Agentlik qoshida yuridik shaxs tashkil etmagan holda Tibbiyot tashkilotlarini rivojlantirish jamgʻarmasi tashkil etilsin va quyidagilar uni shakllantirish manbalari etib belgilansin: (a) Tiklanish va taraqqiyot jamgʻarmasining begʻaraz asosda ajratiladigan 10 million AQSH dollari miqdoridagi mablagʻlari; (b) tibbiyot muassasalarini yoki tibbiyot tashkilotlaridagi ulushlarni sotishdan tushgan tushumlarning 20 foizi; (v) xorijiy (xalqaro) moliya institutlari va boshqa xorijiy donorlarning texnik koʻmak mablagʻlari va grantlari; (g) qonunchilikda taqiqlanmagan boshqa manbalar. 9. Belgilab qoʻyilsinki, Kompaniyaning ustav fondi Tibbiyot tashkilotlarini rivojlantirish jamgʻarmasi mablagʻlari hisobidan 10 milliard soʻm miqdorida shakllantiriladi. 10. Belgilansinki, 2027-yil 1-yanvardan boshlab sogʻliqni saqlash sohasiga toʻgʻridan-toʻgʻri investitsiyalarni jalb qilishning quyidagi yangi tizimi joriy etiladi: (a) Sogʻliqni saqlash vazirligi: (i) sogʻliqni saqlash tizimini tashkil etishning master rejasi asosida tibbiyot sohasini, shu jumladan, xususiy sektorni rivojlantirishning strategik yoʻnalishlarini belgilaydi; (ii) DXSH loyihalari boʻyicha davlat sherigi sifatida faoliyat yuritadi, Agentlik bilan birgalikda investitsiya va DXSH loyihalarini amalga oshirish uchun davlat tibbiyot muassasalarini, yer uchastkalarini, bino va inshootlarni belgilaydi; (b) Agentlik: (i) investorlarni aniqlaydi va ular bilan oʻzaro hamkorlikni amalga oshiradi, yangi investitsiya loyihalari (grant loyihalari bundan mustasno) va DXSH asosidagi loyihalarni ishlab chiqadi, ularni manfaatdor tomonlar bilan kelishishga koʻmaklashadi hamda DXSH loyihalarini Sogʻliqni saqlash vazirligiga tasdiqlash uchun kiritadi; (ii) tayyor investitsiya paketlarini shakllantiradi, investorlarga investitsiya loyihalari va DXSH asosidagi loyihalarni amalga oshirish jarayonida koʻmaklashadi va monitoring qiladi; (v) Kompaniya: (i) Sogʻliqni saqlash vazirligi va oʻz tizimidagi xoʻjalik jamiyatlarida amalga oshiriladigan investitsiya loyihalarini shakllantirish, kelishish va amalga oshirishda Agentlikka koʻmaklashadi; (ii) unga boshqaruvga topshirilgan tashkilotlarning hamda mulk huquqi asosida tegishli boʻlgan ulushlarning samarali boshqarilishini taʼminlaydi. Bunda Kompaniya yangi xoʻjalik jamiyatlarini, shu jumladan, buyurtmachi funksiyasini bajarish boʻyicha injiniring kompaniyasini tashkil etishi mumkin. Kompaniyaga va uning boshqaruvidagi tibbiyot tashkilotlariga, istisno tariqasida, oʻz ehtiyojlari uchun olib kiriladigan Oʻzbekiston Respublikasida ishlab chiqarilmaydigan dori vositalari va tibbiy jihozlarni, shuningdek, konsalting, ekspertlik va tahliliy xizmatlarni “taklif soʻrovi” xarid qilish tartib-taomili orqali xarid qilishga ruxsat etiladi. 11. Agentlik Sogʻliqni saqlash vazirligi hamda Iqtisodiyot va moliya vazirligi bilan birgalikda xorijiy ekspertlarni jalb etgan holda 2027-yil 1-aprelga qadar davlat tibbiyot muassasalarini boshqarish samaradorligini oshirish boʻyicha quyidagilarni nazarda tutuvchi strategiyani ishlab chiqsin va tasdiqlasin: (a) samarasiz faoliyat olib borayotgan tibbiyot muassasalariga aniq mezonlar asosida DXSH va boshqa shakllarda xususiy sektorni jalb qilish; (b) tibbiyot muassasalarini korporativ boshqaruv tamoyillari asosida transformatsiya qilish, shu jumladan, kuzatuv kengashlarini tashkil etish, mustaqil aʼzolar ishtirokini taʼminlash, menejment faoliyatini KPI asosida baholash va tashkilot rahbariyatini muddatli mehnat shartnomasi asosida lavozimga tayinlash tizimini joriy etish. 12. 2026-yil yakuniga qadar tibbiyot muassasalari faoliyatini zamonaviy boshqaruv modellari asosida samarali tashkil etish maqsadida sinov tariqasida “Jizzax viloyati koʻp tarmoqli tibbiyot markazi”, “Bolalar milliy tibbiyot markazi”, “Milliy tibbiyot markazi” davlat muassasalari va “Koʻpfunksiyali tibbiyot markazi” MCHJ hududi bilan birga Kompaniya boshqaruviga oʻtkazilsin. 13. Agentlikka: (a) quyidagi qoʻshimcha shtat birliklari ajratilsin: (i) Davlat budjeti mablagʻlari hisobidan — 20 ta (shu jumladan bitta direktor oʻrinbosari); (ii) budjetdan tashqari mablagʻlar hisobidan — 13 ta; (b) Tibbiyot tashkilotlarini rivojlantirish jamgʻarmasi mablagʻlari hisobidan malakali ekspertlar, shu jumladan, xorijiy mutaxassislarni jalb qilishga ruxsat berilsin. 14. Belgilansinki, Agentlik direktoriga sogʻliqni saqlash vazirining birinchi oʻrinbosari uchun belgilangan vakolatlar beriladi hamda uning zimmasiga sogʻliqni saqlash sohasida toʻgʻridan-toʻgʻri investitsiyalarni jalb qilish, DXSH loyihalarini amalga oshirish bilan bogʻliq vazifalar yuklatiladi. 15. Belgilab qoʻyilsinki: (a) “Oʻzmilliybank” AJ tomonidan 200 million AQSH dollari miqdorida imtiyozli kredit liniyasi ochilib, tadbirkorlik subyektlariga Qoraqalpogʻiston Respublikasi va viloyatlar markazlaridan boshqa tuman (shahar)larda, shuningdek, chegara hududlarida yuqori texnologik tibbiy xizmatlar koʻrsatuvchi tibbiyot markazlarini (keyingi oʻrinlarda — Klinikalar) tashkil qilish uchun Markaziy bankning asosiy stavkasidan 3 foiz band yuqori stavkada 10 yil muddatga (3 yillik imtiyozli davr bilan) 10 million dollargacha ekvivalent miqdorida milliy valyutada imtiyozli kredit ajratiladi. Bunda: (i) “Oʻzmilliybank” AJ tomonidan Klinikalarni tashkil etish boʻyicha loyiha tashabbuskorlariga kredit ajratish uchun ularga xizmat koʻrsatuvchi boshqa tijorat banklariga resurs ajratilishiga ruxsat beriladi; (ii) Klinikalarni barpo etgan tadbirkorlik subyektlariga loyihaning oʻzini oqlash davriga mos muddatlarga mutanosib ravishda “Tadbirkorlikni rivojlantirish kompaniyasi” AJ hisobidan ajratiladigan kreditlar boʻyicha asosiy stavkaning 50 foizi miqdorida kompensatsiya toʻlanadi; (b) Klinikalar zimmasiga oʻz faoliyatini yoʻlga qoʻygandan soʻng 3 yil muddatda milliy yoki xalqaro akkreditatsiyadan oʻtish majburiyati yuklatiladi; (v) hududlardagi aholi soni, salomatlik koʻrsatkichlari, kasallanish darajasi, tibbiy xizmatlarga boʻlgan ehtiyojdan kelib chiqib, Klinikalarni tashkil etishga oid talablar, shu jumladan, texnik talablar, ularning joylashuvi, faoliyat yoʻnalishlari va boshqa muhim parametrlar Sogʻliqni saqlash vazirligi tomonidan belgilanadi. 16. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari quyidagilarni amalga oshirish choralarini koʻrsin: (a) Klinikalar tashkil etish uchun tanlab olingan yer uchastkalarini doimiy foydalanish huquqi bilan davlat sherigiga ajratish; (b) Davlat aktivlarini boshqarish agentligi bilan birgalikda toʻgʻridan-toʻgʻri investitsiyalar kiritish orqali Klinikalar tashkil etish uchun tegishli yer uchastkalarini belgilangan tartibda “E-auksion” elektron savdo platformasi orqali elektron onlayn auksion savdolariga chiqarib borish; (v) Klinikalarni qurishda muhandislik-kommunikatsiya tarmoqlariga (elektr, tabiiy gaz, suv, kanalizatsiya, yoʻl va boshqalar) ulanish boʻyicha ustuvorlik berish. 17. Sogʻliqni saqlash vazirligining 2027-yil 1-yanvardan boshlab tajriba-sinov tariqasida Samarqand viloyatida ijtimoiy va ishlab chiqarish infratuzilmasini rivojlantirish dasturiga kiritilgan birlamchi tibbiy-sanitariya yordami muassasalari bino-inshootlarini qurish va ularda rekonstruksiya ishlarini olib borish boʻyicha quyidagi takliflari maʼqullansin: (a) obyektlarda tadbirkorlik subyektlari oʻz mablagʻlari hisobidan Sogʻliqni saqlash vazirligi tomonidan tasdiqlangan loyihalar asosida qurilish-montaj ishlarini olib boradi; (b) qurilish-montaj ishlari yakunlangandan soʻng belgilangan tartibda obyektlarda nazorat oʻlchovi oʻtkaziladi; (v) obyektlarni qabul qilish ishlari yakunlangach tadbirkorlik subyektlariga belgilangan mablagʻlar toʻlab beriladi. 18. Belgilansinki: (a) tibbiyot tashkilotlarida ishlash uchun jalb etiladigan chet el fuqarosi boʻlgan shifokor, menejer, konsultant va tibbiy jihozlarga xizmat koʻrsatadigan texnik mutaxassislar uchun: (i) 2029-yil 1-mayga qadar ijtimoiy soliq 1 foiz miqdorida; (ii) Oʻzbekiston Respublikasi hududida mehnat faoliyati huquqiga doir tasdiqnoma berish uchun yigʻim miqdori bazaviy hisoblash miqdorining bir baravari miqdorida belgilanadi; (b) Klinikalar faoliyatini yoʻlga qoʻyish uchun ularni zarur tashqi muhandislik-kommunikatsiya tarmoqlari bilan taʼminlash ishlari tegishlicha “Hududiy elektr tarmoqlari” AJ, “Hududgaztaʼminot” AJ, “Oʻzsuvtaʼminot” AJ korxonalari hisobidan amalga oshiriladi. 19. Belgilansinki, 2026-yil 1-iyuldan boshlab 2029-yil 1-iyulga qadar soliq toʻlovchi tomonidan oʻzining har bir xodimi va uning har bir oila aʼzosi uchun yiliga 10 million soʻmdan oshmagan miqdorda toʻlanadigan ixtiyoriy tibbiy sugʻurta badallari uchun xarajatlar foyda soligʻi boʻyicha soliq bazasini aniqlashda chegirib tashlanadi. 20. Tibbiyot tashkilotlari tomonidan belgilangan tartibda shakllantiriladigan roʻyxat boʻyicha oʻz ehtiyojlari uchun respublika hududiga olib kiriladigan tibbiy jihozlar, butlovchi buyumlar va ularning ehtiyot qismlari hamda ularga qoʻllanadigan sarf materiallari, shuningdek, A toifadagi maxsus tibbiyot maqsadlariga moʻljallangan yangi avtotransport vositalari 2026-yil 1-iyundan boshlab 2029-yil 1-iyungacha boʻlgan muddatga import bojxona bojidan ozod qilinsin. Bunda mazkur bandda nazarda tutilgan avtotransport vositalarining muvofiqligini baholash, ularning miqdoridan qatʼi nazar, muvofiqlik sertifikatini rasmiylashtirish orqali amalga oshiriladi. 21. Sogʻliqni saqlash vazirligi: (a) uch oy muddatda sohada amalga oshirilayotgan va ishlab chiqilayotgan DXSH loyihalarini inventarizatsiyadan oʻtkazsin hamda maʼlumotlarni Agentlikka taqdim etsin; (b) 2026-yil yakuniga qadar quyidagilarni nazarda tutuvchi takliflarni Vazirlar Mahkamasiga kiritsin: (i) Davlat aktivlarini boshqarish agentligi bilan birgalikda xoʻjalik jamiyatlariga aylantirilib, ularning aksiyalari (ulushi) investitsiya loyihalarini amalga oshirish uchun Kompaniyaga beriladigan yoki belgilangan tartibda sotiladigan davlat tibbiyot muassasalarining roʻyxatini belgilash; (ii) qiymati 10 million AQSH dollari va undan ortiq boʻlgan investitsiya loyihalarini amalga oshirish uchun yer uchastkalarini belgilash. 22. Iqtisodiyot va moliya vazirligi uch oy muddatda: (a) Soliq qoʻmitasi bilan birgalikda ushbu Farmonda nazarda tutilgan imtiyozlarni amaliyotga joriy etish yuzasidan Oʻzbekiston Respublikasining Soliq kodeksiga oʻzgartirish va qoʻshimchalar kiritishni nazarda tutuvchi qonun loyihasini; (b) Qurilish va uy-joy kommunal xoʻjaligi vazirligi hamda Sogʻliqni saqlash vazirligi bilan birgalikda belgilangan talablar asosida tadbirkorlik subyektlari tomonidan qurilgan birlamchi tibbiy-sanitariya yordami muassasalarini ijtimoiy va ishlab chiqarish infratuzilmasini rivojlantirish dasturlarida rejalashtirilgan mablagʻlar hisobidan sotib olish mexanizmlari yuzasidan takliflarni Vazirlar Mahkamasiga kiritsin. 23. Sogʻliqni saqlash vazirligi: (a) uch oy muddatda: (i) Adliya vazirligi bilan birgalikda Oʻzbekiston Respublikasining “Inson aʼzolari va toʻqimalarining transplantatsiyasi toʻgʻrisida”gi Qonuniga akkreditatsiyadan oʻtgan nodavlat tibbiyot tashkilotlari tomonidan inson aʼzolari hamda toʻqimalarining transplantatsiyasini amalga oshirishga ruxsat berish boʻyicha oʻzgartirish va qoʻshimchalar kiritishni nazarda tutuvchi qonun loyihasini; (ii) Kambagʻallikni qisqartirish va bandlik vazirligi bilan birgalikda Oʻzbekiston Respublikasining “Aholi bandligi toʻgʻrisida”gi Qonuniga Oʻzbekiston Respublikasi hududida mehnat faoliyati huquqiga doir tasdiqnoma berish uchun yigʻim miqdorini mazkur Farmon talablariga muvofiq belgilash boʻyicha oʻzgartirish va qoʻshimchalarni kiritishni nazarda tutuvchi qonun loyihasini; (b) Agentlik, Jamgʻarma bilan birgalikda 2026-yil yakuniga qadar tibbiyot tashkilotlari xizmatlarining ommabopligini taʼminlash, narxlarni tartibga solish, sifat nazoratini amalga oshirishni nazarda tutuvchi takliflarni; (v) manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisidagi takliflarni Vazirlar Mahkamasiga kiritsin. 24. Hisob palatasi 2026-yil yakuniga qadar Sogʻliqni saqlash vazirligi tizimida amalga oshirilgan DXSH loyihalarini tanqidiy oʻrganib chiqsin va natijalari boʻyicha Oʻzbekiston Respublikasi Prezidenti Administratsiyasiga axborot kiritsin. 25. Oʻzbekiston Respublikasi Prezidentining va Oʻzbekiston Respublikasi Hukumatining ayrim hujjatlariga 3-ilovaga muvofiq oʻzgartirish va qoʻshimchalar kiritilsin. 26. Mazkur Farmonning ijrosini samarali tashkil qilishga masʼul va shaxsan javobgar etib sogʻliqni saqlash vaziri E.E. Adilov belgilansin. 27. Ushbu Farmon ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Xoʻjalik jamiyatlarini tashkil etish, sogʻliqni saqlash sohasidagi va oʻz tizimidagi xoʻjalik jamiyatlarida amalga oshiriladigan investitsiya loyihalarini shakllantirish, kelishish va amalga oshirishda Tibbiyot va farmatsevtika tarmogʻini rivojlantirish agentligiga koʻmaklashadi. 2. Unga ishonchli boshqaruvga topshirilgan xoʻjalik jamiyatlarining samarali boshqarilishini taʼminlaydi. 3. Investitsiya va biznes-forumlar, taqdimotlar (“Road Show”) va marketing tadbirlarini tashkil etadi. 4. Toʻgʻridan-toʻgʻri xorijiy investitsiyalarni jalb qilish maqsadida tayyor investitsiya takliflarini ishlab chiqadi. 5. Kompaniya boshqaruviga berilgan tibbiyot tashkilotlarining faoliyatini muvofiqlashtiradi va takomillashtiradi, ularni rivojlantirish va koʻrsatiladigan tibbiy xizmatlar sifatini oshirish uchun moliyaviy qoʻllab-quvvatlash choralarini koʻradi. 6. Oʻz tizimidagi xoʻjalik jamiyatlarining ulushlar portfelini maqbullashtiradi. 7. Oʻz tasarrufidagi tibbiyot tashkilotlari uchun markazlashgan korporativ xizmatlarni amalga oshiradi (moliyaviy, yuridik xizmatlar, xaridlar, kadrlar boshqaruvi va boshqalar). 1. Xoʻjalik jamiyatlarini tashkil etish, davlat tibbiyot muassasalarini xoʻjalik jamiyatlariga aylantirish, davlat ulushlarini, koʻchmas mulk obyektlarini va davlat muassasalarini xoʻjalik jamiyatlarining ustav fondiga (ustav kapitaliga) davlat ulushi sifatida kiritish orqali amalga oshiriladigan investitsiya loyihalarida ishtirok etishga xususiy investorni jalb qilish. 2. Davlat-xususiy sheriklik asosida loyihalarni amalga oshirish, shu jumladan: (a) infratuzilmani loyihalashtirish, qurish, rekonstruksiya qilish, jihozlash, modernizatsiya qilish, moliyalashtirish, foydalanish va xizmat koʻrsatish; (b) sogʻliqni saqlash sohasida tovarlarni yetkazish, ishlarni bajarish va xizmatlarni koʻrsatish; (v) davlat tibbiyot muassasalarining yer uchastkalari, binolari yoki ularning qismlari va xonalarini belgilangan tartibda berish. 3. Davlat tibbiyot muassasalarini ishonchli boshqaruvga topshirish, ularning mulkini ijaraga berish, rahbarlik lavozimlariga malakali mutaxassislarni jalb qilish. 4. Kompleks tadbirkorlik litsenziyasini olish (franshizing). 5. Birlamchi tibbiy-sanitariya yordami muassasalari, tuman (shahar) va hududiy darajadagi shifoxonalar, respublika darajasidagi tashkilotlarning hududiy filiallarini birlashtiruvchi integratsiyalashgan hududiy tibbiyot klasterlarini tashkil etish. 1. Oʻzbekiston Respublikasi Prezidentining 2024-yil 23-yanvardagi “Farmatsevtika sohasini tartibga solish boʻyicha qoʻshimcha chora-tadbirlar toʻgʻrisida”gi PF-20-son Farmoniga 1-ilovaning 10-pozitsiyasida “Amalga oshirish muddati” ustunidagi “2025-yil dekabr” soʻzlari “2027-yil dekabr” soʻzlari bilan almashtirilsin. 2. Oʻzbekiston Respublikasi Prezidentining 2024-yil 14-noyabrdagi “Tadbirkorlar huquqlari va qonuniy manfaatlarini ishonchli himoya qilish chora-tadbirlari toʻgʻrisida”gi PF-184-son Farmonida: “(a) 1-ilovada: (i) 11-pozitsiyasida: “Nazorat qiluvchi organ nomi” ustunidagi “Sogʻliqni saqlash vazirligi” soʻzlaridan keyin “va uning huzuridagi Tibbiyot tashkilotlarini litsenziyalash va akkreditatsiyalash markazi” soʻzlari bilan toʻldirilsin; “Nazorat sohasi” ustuni quyidagi tahrirda bayon etilsin: “Tibbiy faoliyat ustidan nazorat”; (ii) quyidagi mazmundagi 111-pozitsiya bilan toʻldirilsin: (iii) 43-pozitsiya quyidagi tahrirda bayon etilsin: (b) 2-ilovada: (i) 1-pozitsiya quyidagi tahrirda bayon etilsin: (ii) quyidagi mazmundagi 12-pozitsiya bilan toʻldirilsin: (iii) 15-pozitsiyaning “Nazorat funksiyalari (tekshiruvlar)” ustuni quyidagi tahrirda bayon etilsin: “Farmatsevtika faoliyatini (shu jumladan, dori vositalari va tibbiy jihozlarni ishlab chiqarish, tayyorlash, ulgurji va chakana realizatsiya qilishni) litsenziya talablari va shartlariga muvofiq amalga oshirilishini tekshirish”. 3. Oʻzbekiston Respublikasi Prezidentining 2019-yil 8-noyabrdagi “Reproduktiv yoshdagi ayollar, homiladorlar va bolalarga koʻrsatiladigan tibbiy yordam sifatini oshirish va koʻlamini yanada kengaytirish toʻgʻrisida”gi PQ-4513-son qarorining 13-bandi ikkinchi xatboshisi quyidagi tahrirda bayon etilsin: “Belgilansinki, tugʻruqni qabul qilish tibbiy faoliyat turi bilan shugʻullanish faqat Jahon sogʻliqni saqlash tashkilotining “Xavfsiz onalik” strategiyasi talablariga rioya etilishini taʼminlay oladigan tugʻruq, jonlantirish, chaqaloqlarni jonlantirish, muddatiga yetmay tugʻilgan chaqaloqlarni parvarish qilish, endovizual ginekologiya boʻlimlari, poliklinika va klinik-biokimyo laboratoriyasi hamda yuqori malakali tibbiyot xodimlari mavjud boʻlgan, bakteriologik laboratoriya xizmatlarini muassasada laboratoriya tashkil qilish orqali yoki autsorsing shartnomasi asosida yoʻlga qoʻygan, shuningdek, sogʻliqni saqlash va FHDY organlari oʻrtasida tugʻilish va oʻlim toʻgʻrisida elektron maʼlumotlar almashinuvi dasturini doimiy yuritish sharti bilan xususiy tibbiyot muassasalariga ruxsat etiladi”. 4. Oʻzbekiston Respublikasi Prezidentining 2021-yil 28-iyuldagi “Sogʻliqni saqlash sohasida ixtisoslashtirilgan tibbiy yordam koʻrsatish tizimini yanada takomillashtirish chora-tadbirlari toʻgʻrisida”gi PQ-5199-son qarorida: (a) 1-bandda: (i) “a” kichik bandi yettinchi xatboshisidagi “60” raqami “10” raqami bilan almashtirilsin; (ii) “b” kichik band chiqarib tashlansin; (b) 5-bandda: (i) birinchi xatboshi quyidagi tahrirda bayon etilsin: “5. Sogʻliqni saqlash vazirligi (E. Adilov)”; (ii) quyidagi mazmundagi “v” kichik bandi bilan toʻldirilsin: “v) “Davlat axborot tizimlarini yaratish va qoʻllab-quvvatlash boʻyicha yagona integrator — “UZINFOCOM” MCHJ bilan birgalikda 2026-yil 1-iyuldan boshlab axborot tizimini Jamgʻarmaning tegishli axborot dasturlari bilan integratsiya qilish orqali yoʻllanmalarni rasmiylashtirishga oid boʻlgan barcha maʼlumotlarni Jamgʻarmaga uzatish choralarini koʻrsin. Bunda yoʻllanmalar tasdiqlanishi ushbu maqsadlar uchun tegishli davrga (oy, chorak yoki yil) rejalashtirilgan mablagʻlar doirasida amalga oshirilishi koʻzda tutilsin”; (v) 3-ilovada: (i) 1-pozitsiyaning “Talab etiladigan maʼlumotlar” ustuni quyidagi mazmundagi 8-band bilan toʻldirilsin: “8. Dasturli gemodializ oluvchi bemorlar toʻgʻrisida maʼlumot”; (ii) 2-pozitsiyaning “Talab etiladigan maʼlumotlar” ustunidagi 4-band quyidagi tahrirda bayon etilsin: “4. Chernobil AESi falokatini tugatishda ishtirok etgan va yadro poligonida harbiy xizmatni oʻtagan shaxslar toʻgʻrisida maʼlumot”. 5. Oʻzbekiston Respublikasi Prezidentining 2022-yil 13-sentabrdagi “Tadbirkorlik subyektlari faoliyatida tekshiruvlar oʻtkazishni muvofiqlashtirish tartibini takomillashtirish chora-tadbirlari toʻgʻrisida”gi PQ-374-son qarorida: (a) 3-bandning “a” kichik bandi uchinchi xatboshisi “talab qilishga haqli emas,” soʻzlaridan keyin “tibbiy va farmatsevtika faoliyatni litsenziyalash talab va shartlariga rioya qilinishi hamda tibbiy xizmatlar sifat nazorati boʻyicha oʻtkaziladigan tekshiruvlar, shuningdek,” soʻzlari bilan toʻldirilsin; (b) ilovada: (i) 14-bandning birinchi xatboshisi “Davlat mehnat inspeksiyasi tomonidan oʻtkaziladigan tekshiruvlar” soʻzlaridan keyin “, tibbiy va farmatsevtika faoliyatini litsenziyalash talab va shartlariga rioya qilinishi hamda tibbiy xizmatlar sifat nazorati boʻyicha tekshiruvlar” soʻzlari bilan toʻldirilsin; (ii) 24-bandning uchinchi xatboshisi “qayta tekshiruv oʻtkazilmaydi,” soʻzlaridan keyin “tibbiy va farmatsevtika faoliyatini litsenziyalash talab va shartlariga rioya qilinishi hamda tibbiy xizmatlar sifat nazorati boʻyicha oʻtkaziladigan tekshiruvlar, shuningdek,” soʻzlari bilan toʻldirilsin; (iii) 37-bandning toʻqqizinchi xatboshisida “ruxsat berish rejimini taʼminlash maqsadida oʻtkaziladigan” soʻzlaridan keyin “, shuningdek, tibbiy va farmatsevtika faoliyatini litsenziyalash talab va shartlariga rioya qilinishi hamda tibbiy xizmatlar sifatini taʼminlash boʻyicha” soʻzlari bilan toʻldirilsin. 6. Oʻzbekiston Respublikasi Prezidentining 2024-yil 9-yanvardagi PQ-8-son qarori bilan tasdiqlangan Tadbirkorlik subyektlari tomonidan davlat organlariga taqdim etiladigan hisobot va statistik maʼlumotlarning yagona roʻyxati quyidagi mazmundagi 731-pozitsiya bilan toʻldirilsin: 7. Oʻzbekiston Respublikasi Prezidentining 2024-yil 30-avgustdagi “Oʻzbekiston Respublikasida 2024 — 2030-yillarda davlat-xususiy sheriklikni rivojlantirish chora-tadbirlari toʻgʻrisida”gi PQ-308-son qaroriga 2-ilovaning 13-pozitsiyasi chiqarib tashlansin. 8. Oʻzbekiston Respublikasi Prezidentining 2024-yil 5-sentabrdagi “Davlat tibbiy sugʻurtasi mexanizmlarini joriy etishga oid chora-tadbirlar toʻgʻrisida”gi PQ-311-son qarorida: (a) 8-band quyidagi mazmundagi “d” kichik band bilan toʻldirilsin: “d) “Davlat axborot tizimlarini yaratish va qoʻllab-quvvatlash boʻyicha yagona integrator — “UZINFOCOM” MCHJ bilan birgalikda 2026-yil 1-iyuldan boshlab “Elektron sogʻliqni saqlash” axborot tizimidan barcha maʼlumotlarni Jamgʻarmaning tegishli axborot tizimlariga integratsiya asosida uzatilishini taʼminlasin”; (b) 9-band quyidagi mazmundagi toʻrtinchi xatboshi bilan toʻldirilsin: “Bunda reimbursatsiya dasturi bilan bogʻliq barcha jarayonlar (dori vositalarining roʻyxatini, cheklangan qoplash qiymatlarini, ajratilgan mablagʻlar hajmini belgilash va boshqalar) Jamgʻarma tomonidan yaratiladigan axborot dasturida yuritiladi hamda “Elektron sogʻliqni saqlash” axborot tizimi, shu jumladan “Elektron retsept” moduli bilan oʻzaro integratsiya qilinadi”; (v) 3-ilovaning 10-pozitsiyasida: (i) “Amalga oshirish mexanizmi” ustuni quyidagi tahrirda bayon etilsin: “JCST bilan birgalikda davolangan holat boʻyicha moliyalashtirish tizimini joriy etish. Bunda Jamgʻarma Kuzatuv kengashi bilan kelishilgan holda klinik xarajatlar guruhini ishlab chiqish boʻyicha loyihani Jamgʻarma mablagʻlari hisobidan amalga oshirish uchun Jamgʻarma bilan JSCT oʻrtasida toʻgʻridan-toʻgʻri shartnoma tuzish”; (ii) “Amalga oshirish muddatlari” ustuni quyidagi tahrirda bayon etilsin: “2026-2027-yillar davomida”. 9. Oʻzbekiston Respublikasi Prezidentining 2025-yil 27-fevraldagi “Xizmatlar sohasi barqaror rivojlanishi uchun qulay shart-sharoitlar yaratishga oid qoʻshimcha chora-tadbirlar toʻgʻrisida”gi PQ-78-son qaroriga 5-ilovaning 39-pozitsiyasida: (a) “Chora-tadbirlar nomi” ustunidagi “takliflar ishlab chiqish” soʻzlari “maslahat xizmatlarini koʻrsatish shartnomasini imzolash” soʻzlari bilan almashtirilsin; (b) “Amalga oshirish shakli” ustunidagi “Normativ-huquqiy hujjat loyihasi” soʻzlari “Amaliy chora-tadbirlar” soʻzlari bilan almashtirilsin. 10. Vazirlar Mahkamasining 2025-yil 20-iyundagi 384-son qarori bilan tasdiqlangan Oilaviy poliklinika toʻgʻrisida namunaviy nizom quyidagi mazmundagi 41-band bilan toʻldirilsin: “41. Oilaviy poliklinika va ularning filiallarini tashkil qilish, mavjud bino-inshootlarini rekonstruksiya qilish va mukammal taʼmirlash uchun birlamchi tibbiy-sanitariya yordami muassasasi bino-inshootlariga qoʻyiladigan talablar asosida quyidagi toifalarga ajratiladi: 3 001 — 6 000 nafargacha aholi biriktirilgan 1-tipdagi oilaviy poliklinikalar — 1a toifa; 6 001 — 12 000 nafargacha aholi biriktirilgan 1-tipdagi oilaviy poliklinikalar — 1b toifa; 12 001 — 24 000 nafargacha aholi biriktirilgan 2-tipdagi oilaviy poliklinikalar — 2a toifa; 24 001 — 36 000 nafargacha aholi biriktirilgan 2-tipdagi oilaviy poliklinikalar — 2b toifa; 36 001 — 48 000 nafargacha aholi biriktirilgan 2-tipdagi oilaviy poliklinikalar — 2v toifa; 48 001 — 54 000 nafargacha aholi biriktirilgan 2-tipdagi oilaviy poliklinikalar — 2g toifa.”. 11. Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizomning 27-ilovasida: (a) 6-pozitsiyasi uchinchi ustuni quyidagi tahrirda bayon etilsin: Arizani koʻrib chiqish uchun: har bir talabgor uchun bazaviy hisoblash miqdorining 15 baravari miqdorida; ikki yoki undan ortiq tibbiy ixtisosliklar boʻyicha litsenziya olishga ariza bergan talabgorlar uchun qoʻshimcha ravishda ikkinchi yoki undan keyingi tibbiy ixtisosliklarning har biriga nisbatan: ambulatoriya va diagnostika yoʻnalishlari uchun bazaviy hisoblash miqdorining 4 baravari; statsionar yoʻnalishlari uchun bazaviy hisoblash miqdorining 5 baravari miqdorida toʻlovlar amalga oshiriladi. Yigʻim toʻlanganligi axborot-kommunikatsiya tizimlari orqali tasdiqlanadi. Yigʻim summasi quyidagi tartibda taqsimlanadi: a) 6-pozitsiyaning uchinchi ustuni ikkinchi xatboshidagi toʻlovlar: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,25 foizi — Yagona interaktiv davlat xizmatlari portali orqali davlat xizmatlarini koʻrsatganlik uchun, shuningdek, 0,5 foizi — yagona billing tizimi orqali davlat xizmatlarini koʻrsatganlik uchun Raqamli texnologiyalarni rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻiga; qolgan mablagʻlar — Oʻzbekiston Respublikasi Sogʻliqni saqlash vazirligi huzuridagi Tibbiyot tashkilotlarini litsenziyalash va akkreditatsiyalash markazining hisobvaragʻiga; b) 6-pozitsiyaning uchinchi ustuni uchinchi — beshinchi xatboshilaridagi toʻlovlar toʻliq Oʻzbekiston Respublikasi Sogʻliqni saqlash vazirligi huzuridagi Tibbiyot tashkilotlarini litsenziyalash va akkreditatsiyalash markazining hisobvaragʻiga yoʻnaltiriladi.”; (b) 12-pozitsiyaning uchinchi ustunida: toʻrtinchi xatboshi chiqarib tashlansin; beshinchi — sakkizinchi xatboshilar tegishlicha toʻrtinchi — yettinchi xatboshilar deb hisoblansin. 12. Vazirlar Mahkamasining 2025-yil 21-maydagi “Budjet tashkilotlari xarajatlarini moliyalashtirish va budjetdan tashqari jamgʻarmalarni shakllantirish tartibini yanada takomillashtirish toʻgʻrisida” 325-son qaroriga 2-ilova quyidagi mazmundagi 51-pozitsiya bilan toʻldirilsin: 13. Vazirlar Mahkamasining 2025-yil 24-noyabrdagi 738-son qarori bilan tasdiqlangan Tibbiy jihozlarni davlat roʻyxatidan oʻtkazish tartibi toʻgʻrisida nizomning 5-bandida: (a) quyidagi mazmundagi toʻrtinchi xatboshi bilan toʻldirilsin: “ilmiy-tadqiqot ishlari uchun olib kiriladigan, klinik oldi tadqiqotlar, klinik tadqiqotlar oʻtkazish, koʻrgazmalarda, yarmarkalarda, xalqaro anjumanlarda namoyish etish uchun moʻljallangan tibbiy jihozlar.”; (b) toʻrtinchi xatboshi beshinchi xatboshi deb hisoblansin.